**Informatīvais ziņojums** **„Par Eiropas Savienības neformālo Transporta Ministru padomi 2019.gada 26.-27.martā”**

2019. gada 26.-27.martā Bukarestē, Rumānijā notiks Eiropas Savienības neformālā Transporta Ministru padomes sanāksme.

2019. gada 27. martā ir plānotas trīs diskusijas. Pirmā diskusija būs par **multimodalitāti**. Transporta sistēmas dekarbonizācija ir bijusi Eiropas Komisijas darba kārtībā vairāku gadu garumā. 2011. gada Baltajā grāmatā par Eiropas Savienības transporta politiku tika norādīts, ka transporta nozare saskaras ar būtiskām problēmām, kas īpaši attiecas uz nepieciešamību samazināt siltumnīcefekta gāzu un piesārņojošo vielu emisijas, kā arī tika izvirzīts mērķis līdz 2050. gadam mazināt CO2 emisijas par 60% (salīdzinājumā ar 1990. gadu). Rumānijas Prezidentūra uzskata, ka multimodalitātes stratēģiju izveide varētu būt viens no galvenajiem virzītājspēkiem 2011. gada Baltajā grāmatā par Eiropas Savienības transporta politiku mērķu sasniegšanā, tādējādi palīdzot sasniegt arī tos mērķus, kas izvirzīti Apvienoto Nāciju Organizācijas Vispārējās konvencijas par klimata pārmaiņām Parīzes nolīgumā.

Tiek uzsvērtas sešas galvenās tematiskās jomas, kas ir būtiskas multimodalitātei:

1. Digitalizācija, ar akcentu uz dokumentu elektronisko apriti - gan attiecībā uz kravām, gan uz pasažieriem.
2. Ekonomisko stimulu izmantošana, piemēram, saistībā ar pārskatīto Kombinētā transporta direktīvu (92/106/EK)
3. Atbalsts multimodālai infrastruktūrai - gan fiziskajai, gan digitālajai - un inovācijām.
4. Datu radīšana, savākšana un uzturēšana, nodrošinot pieeju galvenajiem datiem, kas ir
5. Ir nepieciešams izvērtēt leģislatīvus vai neleģislatīvus priekšlikumus, lai aizsargātu pasažieru tiesības multimodālos braucienos.
6. Veicināt aktīvo mobilitāti, jo īpaši, pilsētu kontekstā.

Transporta veidu savstarpējās savienojamības trūkums ir nopietns šķērslis multimodālā transporta attīstībai, tāpēc 2014. gadā tika izveidots Eiropas infrastruktūras savienošanas instruments (turpmāk - CEF). Ņemot vērā CEF nozīmīgo lomu, kas paredz veicināt labāk integrētu transporta sistēmu, Eiropas Parlaments aicināja Eiropas Komisiju savā ziņojumā par „Loģistiku Eiropas Savienībā un multimodālo transportu jaunajos TEN-T koridoros” piešķirt prioritāti dzelzceļa savienojumu veicināšanai un uzlabošanai ar rūpnieciskām iekārtām, jūras ostām, iekšējām ostām un iekšzemes mezgliem. Paredzams, ka nākamo CEF programmu (CEF II) ietvaros, cita starpā, tiks atbalstīts multimodālais transports un projekti, kuru mērķis ir labāk integrēt iekšējos ūdensceļus un iekšzemes ostas Eiropas Savienības transporta sistēmā, ņemot vērā Eiropas Komisijas izvirzīto mērķi piešķirt 60% no CEF II aploksnes tiem projektiem, kas ietver klimata mērķus.

Transporta ministri tiks aicināti diskutēt par galvenajām barjerām, kuras traucē efektīvākai multimodalitātes veicināšanai un īstenošanai. Papildus tiks diskutēts par to, kādi jauni likumdošanas vai neleģislatīvie pasākumi būtu jāveic Eiropas Savienības līmenī, lai veicinātu multimodālus risinājumus kravu un pasažieru pārvadājumos. Kā arī ministri tiks aicināti dalīties ar pieredzi attiecīgajā dalībvalstī digitalizācijas iniciatīvu un multimodālo pārvadājumu attīstībā transporta jomā.

**Latvija diskusijās uzsvērs**, ka Latvija pilnībā atbalsta centienus stimulēt multimodālo transportu, jo tā ir transporta nākotne un tā būtiski sekmēs vides un klimata mērķu sasniegšanu. Vienlaikus tiks uzsvērts, ka Kombinēto pārvadājumu (92/106/EK) direktīvas mērķis bija veicināt multimodālā transporta attīstību, tomēr Direktīvas līdzšinējā darbība nav bijusi efektīva. Ir jārada tādi nosacījumi, kas reāli stimulētu kravu pārvadājumos izmantot multimodālus risinājumus, kas sniegtu reālu konkurētspēju ar autotransportu. Vienlaikus Latvija akcentēs divus virzienus:

* administratīvo barjeru mazināšanu caur digitalizāciju;
* finansiālu atbalstu atbilstošas multimodālu termināļu infrastruktūras izveidei un multimodālā transporta atbalstam.

Tāpat tiks uzsvērts, ka administratīvo barjeru un birokrātijas mazināšanai svarīga ir elektronisko dokumentu un elektroniskās informācijas aprites attīstība. Latvija kopumā atbalsta Komisijas priekšlikumus par transporta digitalizācijas attīstību. Modernās tehnoloģijas var palīdzēt vietās, kur fiziskās infrastruktūras iespējas ir ierobežotas.

Otrajā sesija ir plānota diskusija par Eiropas Savienības **mobilitātes nākotni**. 2018. gadā no 29. līdz 30. oktobrim notika Eiropas Savienības apvienotā un neformālā Transporta un Vides ministru padomes sanāksme, kā ietvaros Austrijas Prezidentūra prezentēja t.s. “Grācas deklarāciju”. Deklarācijā tika uzsvērta nepieciešamība īstenot stratēģisku, visaptverošu politikas pieeju, tostarp visaptverošu stratēģiju par tīru, drošu un pieejamu mobilitāti, inovāciju un konkurētspējas palielināšanu un sociālo integrāciju Eiropā. 2018. gada 28. novembrī Eiropas Komisija nāca klajā ar paziņojumu “Tīru planētu - visiem! Stratēģisks Eiropas ilgtermiņa redzējums par pārticīgu, modernu, konkurētspējīgu un klimatneitrālu ekonomiku”, kā ietvaros noteikts, ka Eiropas Savienībai ir jābūt spējīgai līdz 2020. gadam pieņemt un iesniegt savu ilgtermiņa stratēģiju ANO Vispārējās konvencijas par klimata pārmaiņām sekretariātam, kā noteikts Parīzes nolīgumā. Eiropas Komisijas paziņojumā tika izcelts, ka līdz 2050. gadam veicamās pārejas uz siltumnīcefekta gāzu emisiju mazināšanu nepieciešams veikt taisnīgā ceļā, kas attiecīgi uzlabotu Eiropas Savienības konkurētspējas lomu pasaules tirgos, vienlaicīgi nodrošinot energoapgādes drošību, ilgtspējīgu izaugsmi un nodarbinātību. Balstoties uz šo Paziņojumu, notiek plašas diskusijas un politiskās debates par ES ilgtermiņa attīstību līdz 2050. gadam. To rezultātā Eiropas Savienībā plānots apstiprināt un ANO Vispārējās konvencijas par klimata pārmaiņām Sekretariātā atbilstoši Parīzes nolīgumam iesniegt Eiropas Savienības oglekļa mazietilpīgas attīstības stratēģiju.

Transporta ministri ir aicināti diskutēt par mobilitātes nākotni pārejā uz klimatneitrālu ekonomiku, kā arī plānots diskutēt, kādi elementi un pasākumi būtu nepieciešami, lai nodrošinātu transporta nozares siltumnīcefekta gāzu (SEG) emisiju samazināšanu.

**Latvija diskusijās uzsvērs**, ka Eiropas Savienības līmeņa iniciatīvām ir būtiska nozīme, lai virzītos uz efektīvu transporta sistēmu. Transporta sektors ir izaicinājumu un pārmaiņu priekšā un būs nepieciešama cieša sadarbība gan Eiropas, gan nacionālajā, gan pašvaldību līmenī, t.sk. ciešā sadarbībā ar industriju, kas šobrīd ir kā dzinējspēks tehnoloģiskās attīstības ziņā, meklējot jaunus un inovatīvus risinājumus. Mūsuprāt, uzsāktie un plānošanas stadijā esošie pasākumi, jo īpaši autotransporta jomā, dos nozīmīgu transporta sektora radīto SEG emisiju samazinājumu. Vienlaikus jāatzīmē, ka gaidāmie pasākumi ir tiešā mērā saistīti par papildus investīciju nepieciešamību, un tādējādi būtisks ir jautājums par pieejamo ES līmeņa finansējumu. Jāņem vērā, ka iedzīvotāju mazās maksātspējas dēļ, Austrumeiropas valstīs autoparka nomaiņa varētu nenotikt tik strauji kā Rietumeiropas valstīs un varētu būt sagaidāma lietoto transportlīdzekļu migrācija no Rietumeiropas valstīm un Austrumeiropas valstīm.

Trešajā sesijā plānota diskusija par **savienojamības un kohēzijas veicināšanu ar TEN-T un CEF palīdzību**. TEN-T politika ir būtisks Eiropas ekonomikas pamats, kas atbalsta līdzsvarotu un ilgtspējīgu attīstību visos Eiropas reģionos. TEN-T panākumi ir balstīti uz stabilu un skaidru tiesisko regulējumu un pārvaldību.

Regula (ES) Nr. 1315/2013 par Savienības pamatnostādnēm Eiropas transporta tīkla jeb TEN-T attīstībai paredz, ka līdz 2023. gada 31. decembrim Eiropas Komisijai jāsagatavo pamattīkla īstenošanas pārskats. Regulā noteikts, ka izvērtējumā jāņem vērā mainīgo satiksmes modeļu ietekmi un attīstību uz infrastruktūras investīciju plānu. Sākotnējais izvērtējums tiks uzsākts 2019. gada martā un tas ir jāpabeidz 2020. gada pavasarī, taču pārskatīšanas procesu pilnībā ir plānots pabeigt līdz 2021. gadam. Atkarībā no izvērtējuma rezultātiem Eiropas Komisija varētu sagatavot TEN-T regulas pārskatīšanu ar iespējamu ietekmes novērtējumu un sekojošu likumdošanas priekšlikumu.

Ņemot vērā Eiropas Komisijas uzsākto TEN-T pamattīkla īstenošanas pārskata procesu, Rumānijas Prezidentūra vēlas dzirdēt transporta ministru viedokli par galvenajiem uzdevumiem šajā kontekstā, t.sk. attiecībā uz prioritārajām jomām.

**Latvija diskusijās uzsvērs**, ka CEF sniedz ievērojamu ieguldījumu TEN-T mērķu sasniegšanā. Īpaši jāuzsver CEF esošā Kohēzijas fonda daļa, kas Latvijai kā kohēzijas valstij ir īpaši būtiski. Ņemot vērā to, ka Latvija ir maza valsts, tas rada ievērojamus izaicinājumus piedaloties kopējā sāncensībā par pieejamo finansējumu, līdz ar to nacionālajam piešķīrumam (aploksnēm) ir būtiska nozīme.

Diskusijās tiks uzsvērta projekta Rail Baltic nozīme, kas savienos Baltijas valstis ar Eiropas dzelzceļa vienoto tīklu. Tāpat tiek strādāts, lai attīstītu Rīgu kā multimodālu centru TEN-T tīklā, novēršot gan traucējumus satiksmes plūsmā, vienlaikus radot vienotu savienojumu ar Rīgas dzelzceļa staciju, lidostu un autoostu.

Latvija izprot nepieciešamību TEN-T projektus finansēt ar dažādiem ES finanšu instrumentiem, tostarp grantiem, aizņēmumiem un to kombinācijām, ko Eiropas Komisija ir vairakkārt uzsvērusi. Tomēr, ir jāsaprot arī dalībvalstu atšķirīgās iespējas un kapacitāte izmantot aizņēmumus un citus finanšu instrumentus.

Valstu konkurētspēja nozīmē tādu projektu salīdzināšana, kas pierāda augstāko Eiropas pievienoto vērtību un investīciju stimulēšanu, pārrobežu ietekmi un Eiropas mēroga sadarbību. Šajā gadījumā, mazās valstis spēj konkurēt ar projekta ideju, Eiropas pievienoto vērtību, pārrobežu ietekmi, ja valsts atrašanās vieta ir šādas sadarbības veicinošs faktors, taču ir ārkārtīgi grūti gūt pārsvaru investīciju stimulēšanas un Eiropas plašā mēroga sadarbības jautājumos. Mazas valsts vajadzības bieži vien netiek ņemtas vērā kā prioritāte lielo Eiropas valstu kontekstā.

Runājot par pašu infrastruktūras tīklu TEN-T, Latvija apliecina, ka aktīvi piedalīsies pārskatīšanas procesā. Izmaiņas TEN-T tīklā Latvijas teritorijā neprognozējam. Savukārt, ļoti būtisks ir jautājums par TEN-T tīkla sabalansētu sasaisti ar kaimiņvalstīm gan Austrumu Partnerības gan Ziemeļu dimensijas ietvaros, un īpaši, attiecībā uz uzsākto sadarbību ar Ķīnu Eiropas Savienības un Ķīnas Savienojamības platformas kontekstā.

Satiksmes ministrs T.Linkaits

Vizē: valsts sekretāra vietā-

Valsts sekretāra vietniece Dž. Innusa

25.03.2019. 08:37

1307 vārdi

Elīna Šimiņa-Neverovska 67028254

elina.simina@sam.gov.lv